**Kristián Kudroč** (s. 21. toukokuuta 1981 Michalovce, Tšekkoslovakia) on slovakialainen entinen jääkiekkopuolustaja. Hän pelasi urallaan 26 NHL-ottelua tehopistein 2+2=4 ja keräsi niissä 38 jäähyminuuttia. Kudroč pelasi urallaan myös Ruotsissa, Suomessa, KHL:ssä, Tšekissä, Itävallassa ja Britanniassa. Hän ei luonut pääsarjauraa kuitenkaan kotimaassaan. Kudroč edusti Slovakiaa MM-kilpailuissa vuonna 2012, jolloin hän voitti hopeaa. Kauden 2017-2018 Kudroč toimi Ruotsin neljänneksi korkeimmalla sarjatasolla HockeyTvåan-joukkue AIK Härnösandin apuvalmentajana.

Pelityyli
---------

Kolossimainen Kudroč oli peräti 201 cm pitkä ja 102 kg painava. Elite Prospects -sivuston Ulf Anderssonin mukaan hän oli isokokoinen ja vahva puolustaja, jonka suurin vahvuus oli puolustuspeli oman maalin edustalla. Kudroč pelasi melko fyysisesti ja ajoitti taklauksensa hyvin. Hänellä oli myös voimakas laukaus, joten Kudroč oli käyttökelpoinen myös ylivoimalla. Kudročin hermokontrolli kuitenkin petti toisinaan helposti ja hän sai turhia jäähyjä. Kudroč teki ajoittain myös uhkarohkeita ratkaisuja hyökkäyssuuntaan. Hän laukoi oikealta.

Ura
---

### Seuraura

#### Debyytti alasarjoissa ja vuodet Kanadan junioriliigoissa

Kudroč pelasi ensimmäiset miesten pelinsä kasvattajaseurassaan HK Michalovcessa kaudella 1997–1998, Slovakian 1. ligassa. Kesällä 1999 New York Islanders varasi hänet ensimmäisen kierroksen viimeisenä varauksena, sijalla 28. Samana kesänä Kudročin varasi myös QMJHL-joukkue Québec Remparts toisena pelaajana CHL:n varaustilaisuudessa. Hän siirtyi joukkueeseen kaudeksi 1999–2000, jonka päätteeksi Kudroč valittiin QMJHL:n tulokkaiden tähdistökentälliseen. Kesäkuussa 2000 hänet kaupattiin maalivahti Kevin Weekesin ja kesän 2001 toisen kierroksen varauvuoron kanssa Tampa Bay Lightningiin vaihdossa ensimmäisen, neljännen ja seitsemännen kierroksen varausvuoroihin samalle kesälle.

#### Vuodet NHL-organisaatioissa

Kudroč siirtyi kaudeksi 2000–2001 Lightningin organisaatioon ja hän pääsi pelaamaan 22 NHL-ottelua tehopistein 2+2=4. Kudroč teki NHL-debyyttinsä 27. marraskuuta 2000 vieraissa New York Islandersia vastaan. Hän sai ottelussa jääaikaa 13.10 minuuttia ja Kudroč keräs yhden kahden minuutin jäähyn. Kudroč teki NHL-uransa avausmaalin kolmannessa ottelussaan 1. helmikuuta 2001 Buffalo Sabresia vastaan. Suurimmaksi osaksi Kudročin kausi eteni IHL:n Detroit Vipersissa.

Kaudella 2001–2002 Kudroč pelasi vain kaksi ottelua Lightningin riveissä. Hän pelasi suurimman osan kaudestaan AHL-joukkue Springfield Falconsissa. Kudroč siirtyi kauden lopulla lainalle samassa liigassa pelanneeseen Philadelphia Phantomsiin. Hän palasi taas kaudeksi 2002–2003 Springfieldiin, mutta kausi keskeytyi jo lokakuussa 2002 35 ottelun jälkeen, kun Kudroč sai aivotärähdyksen. Hän ei pelannut kauden aikana otteluakaan NHL:ssä. Kesällä 2003 Kudroč siirtyi vapaana agenttina Florida Panthersin organisaatioon. Hän pelasi kauden 2003–2004 aikana kaksi NHL-ottelua, mutta Kudročin kausi kului lähinnä farmijoukkue San Antonio Rampagessa.

Kudroč pelasi työsulkukaudella 2004–2005 vain kuusi ottelua HockeyAllsvenskanin Hammarby IF:ssä, mutta hän keräsi jopa 60 jäähyminuuttia. Kudročin kauden vähät ottelut johtuivat loukkaantumisista läpi kauden. Hän pelasi keväällä 2005 Kanadan alasarjan LNAH:ssa Québec RadioX:n riveissä.

#### Siirtyminen Suomeen

Toukokuussa 2005 Kudroč teki try-out-sopimuksen SM-liigajoukkue Saimaan Pallon kanssa, mutta päivää myöhemmin hänen try-out-sopimuksensa jouduttiin perumaan lentoaikatauluongelman vuoksi. Kudroč teki kuitenkin uuden kolmiviikkoisen try-out-sopimuksen heinäkuussa, onnistui vakuuttamaan seurajohdon ja sai vuoden mittaisen sopimuksen SaiPaan. Hän teki runkosarjan 48 ottelussa hyvät tehot 10+12=22 ja oli koko SM-liigan jäähypörssin kakkonen 227 minuutillaan. Hänen edellään oli vain Ässien Matt Nickerson, joka teki 236 minuutillaan yhä voimassa olevan SM-liigan yhden kauden jäähyennätyksen. Kudroč jäi hyvin SaiPa-fanien mieleen ja he palkitsivat hänet vuoden SaiPa-pelaajana. Kudroč kykeni osaavansa myös kiekollista peliä.

Huhtikuussa 2006 Kudroč siirtyi Tampereen Ilvekseen yksivuotisella sopimuksella. Hänen kautensa jäi kuitenkin 37 ottelun mittaiseksi loukkaantumisten takia. Kudroč sai lokakuussa 2006 aivotärähdyksen lyötyään päänsä Pelicansin Anssi Salmelan kypärään. Hänen toipumisajakseen arvioitiin 2–4 viikkoa. Kudroč loukkaantui uudelleen tammikuussa 2007, kun hän sai ottelussa välilevynpullistuman niskaansa. Kudroč oli noin kuukauden sivussa. Hän johti ennen loukkaantumistaan Ilveksen puolustajien pistepörssiä pelaamansa 36 ottelun jälkeen. Kudroč kuitenkin palasi runkosarjan viimeiseen otteluun ja pelasi pudotuspeleissä. Hän oli jälleen SM-liigan runkosarjan jäähypörssin toinen 174 minuutillaan. Hänen edellään oli vain Ässien Pasi Peltonen.

#### Vuodet Ruotsissa ja paluu SM-liigaan

Kudroč teki yksivuotisen sopimuksen Elitserien-joukkue Södertälje SK:n kanssa huhtikuussa 2007. Runkosarjassa kerätyt 156 jäähyminuuttia sijoittivat Kudročin Elitserienin jäähypörssin kolmanneksi. Hän jatkoi seurassa vielä kaudella 2008–2009. Toukokuussa 2009 Södertälje SK ilmoitti, ettei jatkosopimusta flopanneen Kudročin kanssa synny. Hän aloitti kauden 2009–2010 Brynäsissä, mutta siirtyi kymmenen ottelun jälkeen vuoden 2009 loppuun ulottuvalla sopimuksella Frölunda HC:hen. Kudroč teki loppukauden mittaisen sopimuksen juuri ennen kuin vanha sopimus loppui.

Siirtorajan kynnyksellä tammikuussa 2010 Kudroč teki Porin Ässien kanssa kevääseen 2012 ulottuvan sopimuksen. Hän oli kaudella 2010–2011 SM-liigan jäähypörssin kuudes 130 minuutillaan. Seuraavalla kaudella 2011–2012 hän otti vain 70 jäähyminuuttia pudotuspelit mukaan luettuna. Tehopisteitä hän sai kauden aikana yhteensä 28. Keväällä 2012 Kudroč solmi kaksivuotisen sopimuksen KHL-seura Sibir Novosibirskin kanssa. Hän oli kaudella 2012–2013 joukkueen tehokkain puolustaja ja kolmanneksi paras pistemies Maksim Krivonožkinin kanssa tehoilla 9+11=20. Kevään 2013 pudotuspeleissä Kudroč oli Novosibirskin paras pistemies ja maalintekijä tehoilla 3+1=4 ja hän voitti joukkueen sisäisen tehotilaston lukemalla +3. Kesken kauden 2013–2014, tammikuussa 2014 Novosibirsk kauppasi Kudročin kazakstanilaiseen Barys Astanaan vaihdossa seuraavan kesän kolmannen kierroksen varausvuoroon.

#### KHL, loukkaantumiset ja viimeinen vuosi 2016

Kaudeksi 2014–2015 Kudroč teki kaksivuotisen sopimuksen Avangard Omskin kanssa. Elokuussa 2014 Kazakstanin Astanassa Neftehimik Nižnekamskia vastaan pelatussa harjoitusottelussa hän törmäsi rajusti vastustajajoukkueen Jaroslav Alševskin kanssa ja löi päänsä jäähän. Kun Kudročia saatettiin pukuhuoneeseen, hän menetti tajuntansa. Kudroč vietiin paikalliseen sairaalaan, jossa hän palasi tajuihinsa. Kudročilla todettiin vakava päävamma. Hän vietti yli kaksi viikkoa Astanassa, kunnes Kudroč siirrettiin matkustuskieltonsa päätteeksi jatkohoitoon joukkueensa kotikaupunkiin Venäjän Omskiin. Lokakuussa hänen sopimuksensa Avangardin kanssa purettiin yhteisymmärryksessä. Kudroč ei palannut kaukaloihin enää kauden aikana. 

Kesäkuussa 2015 hän teki vuoden mittaisen sopimuksen Metallurg Novokuznetskin kanssa, mutta hänen sopimuksensa purettiin kuitenkin jo kesken harjoituskauden elokuussa Kudročin aloitteesta perhesyihin vedoten. Hän palasi kaukaloihin joulukuussa ja siirtyi try-outille Tšekin Extraligan HC Plzeňiin. Tammikuussa 2016 Kudroč sai sinne loppukauden jatkosopimuksen. Kaudeksi 2016–2017 hän siirtyi vuoden mittaisella sopimuksella Itävallan Erste Bank Eishockey Ligan HC Innsbruckiin. Kesken kauden, marraskuussa 2016 Kudroč siirtyi kuitenkin loppukauden sopimuksella Britannian EIHL-liigan Nottingham Panthersiin. Hän pelasi siellä kahdeksan ottelua, kunnes joulukuussa hänen sopimuksensa purettiin. Kudroč ei pelannut loppukaudella enää missään.

#### Pelaajauran loppuminen

Lokakuussa 2017 Kudroc ilmoitti lopettaneensa pelaajauransa ja siirtyvänsä apuvalmentajaksi Ruotsin neljänneksi korkeimmalle sarjatasolle HockeyTvåan-joukkue AIK Härnösandiin.

### Maajoukkueura

Kudroč edusti Slovakiaa MM-kilpailuissa vuonna 2012 voittaen hopeaa, mutta hän mahtui turnauksessa kokoonpanoon vain yhdessä ottelussa. Yhteensä Kudroč pelasi 38 A-maaottelua tehopistein 3+10=13.

Kudroč pelasi myös alle 20-vuotiaiden MM-kilpailuissa vuonna 2000 sekä alle 18-vuotiaiden MM-kilpailuissa vuonna 1999, jolloin hän voitti pronssia.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 1997–1998 | HK Michalovce | Slovakia I | 4 | 0 | 0 | 0 | 0 | – | – | – | – | – |
| 1998–1999 | HK Michalovce | Slovakia I | 17 | 0 | 3 | 3 | 12 | – | – | – | – | – | U18 | 7 | 0 | 1 | 1 | 11 |
| 1999–2000 | Québec Remparts | QMJHL | 57 | 9 | 22 | 31 | 172 | 11 | 2 | 5 | 7 | 29 | JMM | 7 | 0 | 0 | 0 | 8 |
| 2000–2001 | Detroit Vipers | IHL | 44 | 4 | 3 | 7 | 80 | – | – | – | – | – |
|  | Tampa Bay Lightning | NHL | 22 | 2 | 2 | 4 | 36 | – | – | – | – | – |
| 2001–2002 | Springfield Falcons | AHL | 55 | 0 | 8 | 8 | 126 | – | – | – | – | – |
|  | Tampa Bay Lightning | NHL | 2 | 0 | 0 | 0 | 0 | – | – | – | – | – |
|  | Philadelphia Phantoms | AHL | 10 | 0 | 3 | 3 | 14 | 5 | 1 | 1 | 2 | 21 |
| 2002–2003 | Springfield Falcons | AHL | 35 | 0 | 4 | 4 | 58 | – | – | – | – | – |
| 2003–2004 | San Antonio Rampage | AHL | 47 | 1 | 4 | 5 | 120 | – | – | – | – | – |
|  | Florida Panthers | NHL | 2 | 0 | 0 | 0 | 2 | – | – | – | – | – |
| 2004–2005 | Hammarby IF | Allsvenskan | 6 | 0 | 0 | 0 | 60 | – | – | – | – | – |
|  | Québec RadioX | LNAH | 11 | 0 | 2 | 2 | 6 | – | – | – | – | – |
| 2005–2006 | SaiPa | SM-liiga | 48 | 10 | 12 | 22 | 227 | 7 | 1 | 1 | 2 | 29 |
| 2006–2007 | Ilves | SM-liiga | 37 | 7 | 7 | 14 | 174 | 6 | 1 | 1 | 2 | 4 |
| 2007–2008 | Södertälje SK | Elitserien | 51 | 2 | 7 | 9 | 156 | – | – | – | – | – |
| 2008–2009 | Södertälje SK | Elitserien | 52 | 4 | 8 | 12 | 103 | – | – | – | – | – |
| 2009–2010 | Brynäs IF | Elitserien | 10 | 0 | 0 | 0 | 16 | – | – | – | – | – |
|  | Frölunda HC | Elitserien | 28 | 1 | 5 | 6 | 76 | – | – | – | – | – |
|  | Ässät | SM-liiga | 14 | 0 | 7 | 7 | 22 | – | – | – | – | – |
| 2010–2011 | Ässät | SM-liiga | 52 | 3 | 9 | 12 | 130 | 3 | 1 | 0 | 1 | 8 |
| 2011–2012 | Ässät | SM-liiga | 60 | 9 | 18 | 27 | 58 | 4 | 0 | 1 | 1 | 12 | MM | 1 | 0 | 0 | 0 | 0 |
| 2012–2013 | Sibir Novosibirsk | KHL | 49 | 9 | 11 | 20 | 55 | 7 | 3 | 1 | 4 | 10 |
| 2013–2014 | Sibir Novosibirsk | KHL | 40 | 5 | 5 | 10 | 92 | – | – | – | – | – |
|  | Barys Astana | KHL | 8 | 0 | 4 | 4 | 6 | 8 | 1 | 1 | 2 | 14 |
| 2014–2015 | ei pelannut |  |  |  |  |  |  |  |  |  |  |  |
| 2015–2016 | HC Plzeň | ČEL | 21 | 1 | 3 | 4 | 63 | 7 | 0 | 0 | 0 | 10 |
| 2016–2017 | HC Innsbruck | EBEL | 8 | 1 | 2 | 3 | 16 | – | – | – | – | – |
|  | Nottingham Panthers | EIHL | 8 | 0 | 3 | 3 | 10 | – | – | – | – | – |
| 3 kautta | yhteensä | NHL | 26 | 2 | 2 | 4 | 38 | – | – | – | – | – |
| 2 kautta | yhteensä | KHL | 97 | 14 | 20 | 34 | 153 | 15 | 4 | 2 | 6 | 24 |
| 5 kautta | yhteensä | SM-liiga | 210 | 29 | 53 | 82 | 609 | 20 | 3 | 3 | 5 | 53 |
| 3 kautta | yhteensä | AHL | 147 | 1 | 19 | 20 | 318 | 5 | 1 | 1 | 2 | 21 |
| 3 kautta | yhteensä | Elitserien | 141 | 7 | 20 | 27 | 367 | – | – | – | – | – |
| 1 kausi | yhteensä | IHL | 44 | 4 | 3 | 7 | 80 | – | – | – | – | – |
| 1 kausi | yhteensä | ČEL | 21 | 1 | 3 | 4 | 63 | 7 | 0 | 0 | 0 | 10 |
| 1 kausi | yhteensä | EBEL | 8 | 1 | 2 | 3 | 16 | – | – | – | – | – |
| 1 kausi | yhteensä | EIHL | 8 | 0 | 3 | 3 | 10 | – | – | – | – | – |

Lähteet
-------

* Kristián Kudroč The Internet Hockey Databasessa (englanniksi)
* Kristián Kudroč Legends of Hockey -sivustolla (englanniksi)
* Kristián Kudroč *Elite Prospects*. Everysport Media Group AB.  (englanniksi)

### Viitteet

1. 1 2 3 4 5 6 7 8 9  Kristián Kudroč *Elite Prospects*. Everysport Media Group AB.  (englanniksi)
2. 1 2  Kristián Kudroč Legends of Hockey -sivustolla (englanniksi)
3. ↑  Kristian Kudroc 2000-01 Game Log *Hockey-Reference.com*. Sports Reference LLC. Viitattu 7.11.2016. (englanniksi)
4. ↑  NHL:ssä tapahtuu: Yzerman jatkaa Detroitissa *Jatkoaika.com*.  22.7.2003. Jatkoaika r.y. Viitattu 7.8.2012.
5. ↑  SaiPalle ulkomaalaisia testiin *Jatkoaika.com*.  17.5.2005. Jatkoaika r.y. Viitattu 2.6.2010.
6. ↑  Kudrocin koeaika peruuntui *Jatkoaika.com*.  18.5.2005. Jatkoaika r.y. Viitattu 2.6.2010.
7. ↑  SaiPa testaa Kudrocin *Jatkoaika.com*.  26.7.2005. Jatkoaika r.y. Viitattu 2.6.2010.
8. ↑  Tomas Duba Leksandiin, Kudroc jää SaiPaan *Jatkoaika.com*.  17.8.2005. Jatkoaika r.y. Viitattu 2.6.2010.
9. 1 2  Kudroc, Petriläinen ja Peltola Ilvekseen *Jatkoaika.com*.  10.4.2006. Jatkoaika r.y. Viitattu 2.6.2010.
10. ↑  Kristian Kudroc fanien suosikkipelaaja *saipafanit.com*.  15.3.2006. SaiPaFanit ry.  Arkistoitu 12.9.2009. Viitattu 2.6.2010.
11. ↑  Kudroc ja Helenius sivussa viikkoja *Jatkoaika.com*.  3.10.2006. Jatkoaika r.y. Viitattu 2.6.2010.
12. ↑  Kudroc pitkään sivussa *Jatkoaika.com*.  17.1.2007. Jatkoaika r.y. Viitattu 2.6.2010.
13. ↑  Kudroc Södertäljen haaviin *Jatkoaika.com*.  28.4.2007. Jatkoaika r.y. Viitattu 2.6.2010.
14. ↑  Ingen Kudroc i SSK *sodertaljesk.se*.  8.5.2009. Södertälje Sportklubb.  Arkistoitu 10.5.2009. Viitattu 2.6.2010. (ruotsiksi)
15. ↑  Pettersson, Robert: Södertälje ratar publikfavorit *Hockeysverige.se*.  9.5.2009. NewsMe. Viitattu 2.6.2010. (ruotsiksi)
16. ↑  Gyllander, Peter: Kristian Kudroc klar för Frölunda fram till årsskiftet *frolundaindians.com*.  29.10.2009. Frölunda Hockey Club.  Arkistoitu 31.10.2009. Viitattu 2.6.2010. (ruotsiksi)
17. ↑  Bodin, Uffe: Frölunda värvar back – från Brynäs *Hockeysverige.se*.  29.10.2009. NewsMe. Viitattu 2.6.2010. (ruotsiksi)
18. ↑  Gyllander, Peter: Frölunda och Kudroc förlänger *frolundaindians.com*.  23.12.2009. Frölunda Hockey Club.  Arkistoitu 3.1.2010. Viitattu 2.6.2010. (ruotsiksi)
19. ↑  Kristian Kudroc Ässien takalinjoille *Jatkoaika.com*.  31.1.2010. Jatkoaika r.y. Viitattu 2.6.2010.
20. ↑  Slovakkijätti Kudroc suuntaa Venäjälle *Jatkoaika.com*.  20.4.2012. Jatkoaika r.y. Viitattu 21.4.2012.
21. ↑  Ari-Pekka Selinin KHL-seura hankki Liigasta tutun pakkijärkäleen *suomikiekko.com*.  14.1.2014. Nordic Sport Media. Viitattu 23.3.2016.
22. ↑  Raimo Summasen Omsk taas ostoksilla – haaviin Liigasta tuttu järkäle sekä NHL-pakki *suomikiekko.com*.  16.5.2014. Nordic Sport Media. Viitattu 23.3.2016.
23. ↑  Entinen Ässä-pakki sai rajun iskun päähän – lyyhistyi kesken ottelun *suomikiekko.com*.  11.8.2014. Nordic Sport Media. Viitattu 23.3.2016.
24. ↑  Tajuttomaksi taklatun KHL-puolustajan tilasta lisätietoa – "Edessä pitkä ja vaikea kuntoutuminen" *suomikiekko.com*.  29.8.2014. Nordic Sport Media. Viitattu 23.3.2016.
25. ↑  Tajuttomaksi taklatun KHL-puolustajan sopimus purettu *suomikiekko.com*.  16.10.2014. Nordic Sport Media. Viitattu 23.3.2016.
26. ↑  Liigasta tuttu puolustaja sopimukseen KHL-seuran kanssa *suomikiekko.com*.  4.6.2015. Nordic Sport Media. Viitattu 23.3.2016.
27. ↑  Vakavasta päävammasta kärsineen KHL-puolustajan sopimus purettu *suomikiekko.com*.  17.8.2015. Nordic Sport Media. Viitattu 23.3.2016.
28. ↑  Liigasta tuttu pakkijärkäle tekee yllätyspaluun kaukaloihin *suomikiekko.com*.  14.12.2015. Nordic Sport Media. Viitattu 23.3.2016.
29. ↑  Liigasta tuttu pakkijärkäle teki yllätyspaluun – ansaitsi otteillaan loppukauden sopimuksen *suomikiekko.com*.  17.1.2016. Nordic Sport Media. Viitattu 23.3.2016.
30. ↑  Ein Hüne für die Haie-Abwehr! *Haifischbecken.at*.  14.7.2016. HC Tiroler Wasserkraft Innsbruck. Viitattu 14.7.2016. (saksaksi)
31. ↑  Panthers make changes to roster *panthers.co.uk*.  7.11.2016. Nottingham Panthers Ice Hockey Club.  Arkistoitu 7.11.2016. Viitattu 7.11.2016. (englanniksi)
32. ↑  EIHL Twitterissä *twitter.com*.  13.12.2016. EIHL. Viitattu 1.11.2017. (englanniksi)
33. ↑  Kallioniemi, Esko: Kristian Kudrocin pelit ohi, ura jatkuu valmentajana Ruotsissa *Jatkoaika.com*.  1.11.2017. Jatkoaika r.y. Viitattu 1.11.2017.